Propunere de REGULAMENT AL CONSILIULUI de stabilire, pentru anii de comercializare 2001/2002, 2002/2003, 2003/2004, 2004/2005 și 2005/2006, a cotizațiilor la producție pentru sectorul zahărului, a coeficientului necesar pentru calcularea cotizației suplimentare pentru anii de comercializare 2001/2002 și 2004/2005 și a sumelor care urmează a fi plătite vânzătorilor de sfeclă de zahăr de către producătorii de zahăr, având în vedere diferența dintre valoarea maximă a cotizațiilor și valoarea acestor cotizații care urmează a fi percepută pentru anii de comercializare 2002/2003, 2003/2004 și 2005/2006 /* COM/2013/0527 final - 2013/0252 (NLE) */





EXPUNERE DE MOTIVE 1. CONTEXTUL PROPUNERII La 27 septembrie 2012, Curtea de Justiție a pronunțat hotărârea în cauzele conexate C-113/10, C-147/10 și C-234/10, Zuckerfabrik Jülich AG/Hauptzollamt Aachen, British Sugar plc/Rural Payments Agency, Tereos/Directeur général des douanes et droits indirects (hotărârea „Jülich‑II”), prin care a anulat Regulamentul (CE) nr. 1193/2009 al Comisiei din 3 noiembrie 2009 de rectificare a Regulamentelor (CE) nr. 1762/2003, (CE) nr. 1775/2004, (CE) nr. 1686/2005 și (CE) nr. 164/2007 și de stabilire, pentru anii de comercializare 2002/2003, 2003/2004, 2004/2005 și 2005/2006, a valorilor cotizațiilor la producție pentru sectorul zahărului. Regulamentul (CE) nr. 1193/2009, anulat integral prin hotărârea din 27 septembrie 2012, rectifica retroactiv cotizațiile la producție pentru anii de comercializare 2002/2003, 2003/2004, 2004/2005 și 2005/2006 stabilite anterior de Comisie în urma anulării de către Curte a Regulamentelor (CE) nr. 1762/2003, 1775/2004, 1686/2005 și 164/2007, prin hotărârea din 8 mai 2008 în cauzele conexate C-5/06 și C-23/06–C-36/06, Zuckerfabrik Jülich și alții („Jülich I”) și prin ordinul ulterior din 6 octombrie 2008 în cauzele conexate C-175/07–C-184/07, SAFBA și alții („SAFBA”). Cotizațiile pentru anii de comercializare în cauză au fost stabilite inițial de către Comisie prin Regulamentul (CE) nr. 1260/2001 al Consiliului din 19 iunie 2001 privind organizarea comună a piețelor în sectorul zahărului („regulamentul de bază”), care prevedea, pentru anii de comercializare 2001/2002, 2002/2003, 2003/2004, 2004/2005 și 2005/2006, un sistem de autofinanțare a sectorului zahărului prin cotizații la producție flexibile. În conformitate cu Regulamentul (CE) nr. 1260/2001 al Consiliului, organizarea comună a piețelor în sectorul zahărului se baza pe principiul responsabilității financiare integrale a producătorilor pentru pierderile cauzate în fiecare an de comercializare de desfacerea excedentelor de producție comunitară în cadrul cotelor în raport cu consumul intern și pe un regim de garanții ale prețurilor de desfacere diferențiate în funcție de cotele de producție atribuite fiecărei întreprinderi. Principiul responsabilității financiare era asigurat prin contribuțiile producătorilor care constau în încasarea unei cotizații la producția de bază aplicabilă întregii producții de zahăr A și B, dar limitată la 2% din prețul de intervenție al zahărului alb, și a unei cotizații B percepute pentru producția de zahăr B, în limita maximă a 37,5% din prețul respectiv. Atunci când cotizațiile nu permiteau atingerea obiectivului de autofinanțare a sectorului pentru fiecare an de comercializare, regulamentul de bază prevedea încasarea unei cotizații suplimentare de la producători. Articolul 15 din regulamentul de bază stabilea elementele de care trebuia să se țină seama la calcularea cotizațiilor. În hotărârile menționate anterior, Curtea nu a pus în discuție sistemul de cotizații la producție și principiul potrivit căruia producătorii de zahăr purtau responsabilitatea financiară integrală pentru pierderile cauzate în fiecare an de comercializare de desfacerea excedentelor de producție în cadrul cotelor în raport cu consumul intern al Uniunii și ca urmare, trebuiau să plătească o cotizație la producția lor în cadrul cotelor, stabilită de Comisie în scopul acoperirii pierderilor suferite în anii de comercializare 2001/2002, 2002/2003, 2003/2004, 2004/2005 și 2005/2006. Curtea a hotărât însă că, în mai multe rânduri, Comisia a calculat în mod eronat cotizațiile anuale fixate pentru perioada în cauză în conformitate cu Regulamentul (CE) nr. 1260/2001 al Consiliului. Aceasta a constatat, de asemenea, că metoda utilizată de Comisie pentru calcularea cotizațiilor, descrisă în Regulamentul (CE) nr. 1193/2009, era incorectă deoarece supraestima costurile care trebuiau acoperite și, prin urmare, percepea contribuții mai mari producătorilor de zahăr. Având în vedere faptul că Regulamentul (CE) nr. 1193/2009 a fost declarat nul, Curtea a stabilit că justițiabilii au dreptul la restituirea sumelor excedentare plătite în mod nejustificat din cauza calculării eronate a cotizațiilor la producție, încasate de statele membre pentru perioada în cauză, precum și la plata dobânzilor aferente acestor sume. Hotărârea nu a stabilit însă cuantumul legal exact al cotizațiilor pentru anii de comercializare 2002/2003, 2003/2004, 2004/2005 și 2005/2006. Prin urmare, pentru a respecta hotărârea, cotizațiile fixate pentru respectivii ani de comercializare ar trebui să fie înlocuite cu alte cotizații, calculate în concordanță cu metoda validată de Curte, cu efect retroactiv. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Comisia a prezentat statelor membre diferite documente de lucru privind stabilirea cotizațiilor pentru zahăr rectificate și măsurile luate în urma hotărârii Curții din 27 septembrie 2012. Documentele de lucru au fost prezentate Comitetului de gestionare a organizării comune a piețelor agricole la 6 decembrie 2012, 20 decembrie 2012, 24 ianuarie 2013, iar o versiune consolidată a fost prezentată la 28 februarie 2013. Mai multe state membre (DE, BE, LV, IT, FR, NL, UK, CZ) au solicitat Comisiei să elaboreze un act juridic de rectificare a cotizațiilor, care ar trebui să includă rambursarea, din bugetul Uniunii, a dobânzilor la sumele restituite sau care urmează a fi restituite producătorilor de zahăr ce au plătit cotizații excedentare în anii vizați, de către statele membre în cauză. Unele delegații au sugerat, de asemenea, că rata dobânzii ar trebui să fie calculată în mod uniform la nivel european. 3. ELEMENTELE JURIDICE ALE PROPUNERII Conform articolului 266 din TFUE, „Instituția […] emitentă a actului anulat […] este obligată să ia măsurile impuse de executarea hotărârii Curții de Justiție a Uniunii Europene”. Prin urmare, după anularea Regulamentului (CE) nr. 1193/2009 trebuie să se stabilească noi cotizații pentru perioada vizată. Având în vedere faptul că, începând cu anul de comercializare 2006/2007, Regulamentul (CE) nr. 1260/2001 a fost abrogat și înlocuit de Regulamentul (CE) nr. 318/2006 al Consiliului privind organizarea comună a piețelor în sectorul zahărului, care a fost înlocuit, la rândul său, de Regulamentul (CE) nr. 1234/2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP), Regulamentul (CE) nr. 1260/2001 al Consiliului nu mai poate servi ca temei juridic pentru corectarea cotizațiilor. Prin urmare, Comisia nu are competența de a adopta actul juridic de rectificare necesar pentru executarea hotărârii. Conform articolului 43 alineatul (3) din TFUE, „Consiliul, la propunerea Comisiei, adoptă măsurile privind stabilirea […] taxelor”. Având în vedere caracterul regulamentului propus, articolul 43 alineatul (3) pare să fie temeiul juridic adecvat pentru stabilirea cotizațiilor pentru zahăr corectate corespunzătoare anilor de comercializare în cauză. Deși Curtea nu a anulat Regulamentul (CE) nr. 1837/2002 de stabilire a cotizațiilor la producție pentru anul de comercializare 2001/2002, având în vedere faptul că, pentru anul de comercializare 2001/2002, cotizațiile au fost stabilite prin aceeași metodă cu cea declarată ca fiind eronată de către Curte, cotizațiile fixate pentru anul de comercializare menționat trebuie de asemenea considerate incorecte. Prin urmare, pentru respectivul an de comercializare ar trebui să se calculeze alte cotizații, care să fie incluse în actul juridic de rectificare. În hotărârile menționate anterior, Curtea a clarificat toate elementele de care trebuie să se țină seama pentru calcularea „pierderii medii” în sensul articolul 15 din regulamentul de bază, care trebuie utilizată pentru determinarea „pierderii globale” ce trebuie acoperită din cotizațiile la producție. În special, „pierderea medie” trebuie calculată prin împărțirea totalului sumelor restituite efectiv [cu o valoare mai mică decât cea calculată de Comisie în Regulamentul (CE) nr. 1193/2009, care a fost anulat] la totalul cantităților exportate, fără a ține seama dacă exportul a fost efectuat cu sau fără restituiri. „Excedentul exportabil” se calculează, de asemenea, pe baza totalului exporturilor, fără a se ține seama dacă s-au efectuat sau nu restituiri. Aplicarea noii metode indicate de Curte determină o reducere substanțială a „pierderii medii” și a „pierderii globale” care trebuie acoperite cu ajutorul cotizațiilor corespunzătoare perioadei vizate. Prin urmare, regulamentul propus va stabili cotizațiile la producția de zahăr pentru anii de comercializare 2001/2002, 2002/2003, 2003/2004, 2004/2005 și 2005/2006, recalculate pe baza metodologiei clarificate de Curte. Astfel, statele membre vor putea să calculeze sumele care trebuie restituite producătorilor de zahăr pentru cotizațiile excedentare percepute pe aceeași perioadă. În plus, revizuirea cotizațiilor la producție pentru anii de comercializare 2001/2002, 2002/2003, 2003/2004, 2004/2005 și 2005/2006 va avea un impact asupra prețului complementar care trebuie plătit de producătorii de zahăr cultivatorilor de sfeclă de zahăr pentru diferența dintre valoarea maximă a cotizației A sau B și valoarea cotizațiilor respective percepute pentru anii de comercializare 2002/2003, 2003/2004 și 2005/2006. Într-adevăr, conform organizării comune a piețelor în sectorul zahărului valabile până în 2006, cotizațiile erau plătite de producătorii de zahăr, însă aceștia recuperau 60% din aceste costuri de la cultivatorii de sfeclă de zahăr, plătind un preț mai mic pentru sfeclă. Atunci când valorile cotizațiilor erau fixate sub nivelul maxim pentru cotizațiile A sau B (adică 2% și, respectiv, 37,5% din prețul de intervenție pentru zahărul alb), articolul 18 alineatul (2) din regulamentul de bază prevedea că producătorii de zahăr trebuiau să plătească vânzătorilor de sfeclă de zahăr 60% din diferența dintre valoarea maximă a cotizației în cauză și valoarea cotizației de bază sau a cotizației B efectiv percepute. Prin urmare, actul juridic de rectificare stabilește prețurile complementare revizuite pe care producătorii de zahăr ar trebui să le plătească vânzătorilor de sfeclă de zahăr. Numai diferența dintre prețurile complementare anterioare și cele prezente ar trebui să fie restituită vânzătorilor de sfeclă de zahăr. Restituirea cotizațiilor pentru zahăr reprezintă o corectare a cotizațiilor pentru zahăr plătite inițial către resursele proprii ale UE. Statele membre trebuie să stabilească, în termen de patru luni de la intrarea în vigoare a prezentului act, noile drepturi privind cotizațiile pentru zahăr pe baza noilor cotizații. 4. IMPLICAȚIILE BUGETARE Revizuirea cotizațiilor la producția de zahăr pentru anii de comercializare 2001/2002, 2002/2003, 2003/2004, 2004/2005 și 2005/2006 determină o corecție negativă în valoare de 295 541 212 EUR, suportată din resursele proprii ale bugetului UE. Pe lângă această sumă, statele membre ar putea solicita de la Comisie rambursarea dobânzii plătite efectiv de către acestea, în conformitate cu dreptul lor intern, aferentă restituirii cotizațiilor excedentare încasate pentru anii vizați. Cheltuielile corespunzătoare dobânzii se impută separat bugetului UE de către statele membre în cauză, în urma prezentării dovezilor de plată corespunzătoare. 5. ELEMENTE OPȚIONALE Comisia va întocmi o declarație de însoțire a prezentei propuneri de regulament al Comisiei pentru a clarifica anumite elemente legate de restituirea principalului și a dobânzii, restituirile către vânzătorii de sfeclă de zahăr, procedura contabilă și monitorizarea procesului de restituire. 2013/0252 (NLE) Propunere de REGULAMENT AL CONSILIULUI de stabilire, pentru anii de comercializare 2001/2002, 2002/2003, 2003/2004, 2004/2005 și 2005/2006, a cotizațiilor la producție pentru sectorul zahărului, a coeficientului necesar pentru calcularea cotizației suplimentare pentru anii de comercializare 2001/2002 și 2004/2005 și a sumelor care urmează a fi plătite vânzătorilor de sfeclă de zahăr de către producătorii de zahăr, având în vedere diferența dintre valoarea maximă a cotizațiilor și valoarea acestor cotizații care urmează a fi percepută pentru anii de comercializare 2002/2003, 2003/2004 și 2005/2006 CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (3), având în vedere propunerea Comisiei Europene, întrucât: (1) Regulamentul (CE) nr. 1260/2001 al Consiliului din 19 iunie 2001 privind organizarea comună a piețelor în sectorul zahărului[1], în special articolul 15 alineatul (8) prima liniuță, articolul 16 alineatul (5) și articolul 18 alineatul (5), a autorizat Comisia să adopte norme detaliate privind cuantumul cotizațiilor care trebuie încasate, coeficientul pentru cotizația suplimentară și restituirile către vânzătorii de sfeclă de zahăr. (2) Comisia a stabilit cotizațiile la producție pentru anii de comercializare 2001/2002[2], 2002/2003[3], 2003/2004[4], 2004/2005[5] și 2005/2006[6]. (3) Articolul 18 alineatul (2) din Regulamentul (CE) nr. 1260/2001 prevede că, atunci când cotizația la producția de bază este mai mică decât valoarea maximă indicată la articolul 15 alineatul (3) sau atunci când cotizația B menționată la același articol este mai mică decât valoarea maximă indicată la articolul 14 alineatul (4) din regulamentul respectiv, ajustată, după caz, în conformitate cu alineatul (5) al articolului menționat, producătorii de zahăr trebuie să plătească vânzătorilor de sfeclă de zahăr 60% din diferența dintre valoarea maximă a cotizației vizate și valoarea cotizației care trebuie încasată. (4) În conformitate cu articolul 9 alineatul (1) din Regulamentul (CE) nr. 314/2002 al Comisiei din 20 februarie 2002 de stabilire a unor norme detaliate pentru aplicarea sistemului cotelor în sectorul zahărului[7], sumele pe care producătorii de zahăr trebuie să le plătească vânzătorilor de sfeclă de zahăr pentru diferența dintre valoarea maximă a cotizației de bază și a cotizației B și valorile cotizațiilor încasate au fost stabilite pentru anii de comercializare 2002/2003[8], 2003/2004[9] și 2005/2006[10]. (5) În cadrul reformei organizării comune a piețelor în sectorul zahărului, Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului[11] a abrogat și a înlocuit Regulamentul (CE) nr. 1260/2001 începând cu anul de comercializare 2006/2007. Regulamentul (CE) nr. 318/2006, ulterior abrogat și încorporat în Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP)[12], a înlocuit sistemul de cotizații variabile la producția de zahăr pentru autofinanțarea regimului de cote de producție cu o nouă taxă pe producție, menită să contribuie la finanțarea cheltuielilor din sectorul zahărului în cadrul organizării comune a piețelor pentru zahăr. (6) La 8 mai 2008, Curtea de Justiție a declarat nevalide[13] Regulamentul (CE) nr. 1762/2003 al Comisiei din 7 octombrie 2003 de stabilire, pentru anul de comercializare 2002/2003, a cotizațiilor la producție în sectorul zahărului[14] și Regulamentul (CE) nr. 1775/2004 din 14 octombrie 2004 de stabilire, pentru anul de comercializare 2003/2004, a cotizațiilor la producție în sectorul zahărului[15]. În hotărârea sa, Curtea a dispus că toate cantitățile de zahăr din produsele exportate trebuie să fie luate în considerare la calcularea pierderii medii estimate pe tona de produs, indiferent dacă s-au făcut sau nu restituiri efective. (7) De asemenea, Curtea a declarat nevalid[16] Regulamentul (CE) nr. 1686/2005 al Comisiei din 14 octombrie 2005 de stabilire, pentru anul de comercializare 2004/2005, a cotizațiilor la producție și a coeficientului pentru cotizația suplimentară în sectorul zahărului[17]. (8) Pentru a respecta hotărârile Curții, Comisia a adoptat Regulamentul (CE) nr. 1193/2009 de rectificare a Regulamentelor (CE) nr. 1762/2003, (CE) nr. 1775/2004, (CE) nr. 1686/2005, (CE) nr. 164/2007 și de stabilire, pentru anii de comercializare 2002/2003, 2003/2004, 2004/2005 și 2005/2006, a valorilor cotizațiilor la producție pentru sectorul zahărului[18]. (9) La 29 septembrie 2011, Tribunalul a pronunțat hotărârea în cauza T-4/06, în care a declarat că nu există un temei juridic adecvat pentru stabilirea unui coeficient diferențiat pentru cotizația suplimentară în sectorul zahărului și a anulat articolul 2 din Regulamentul (CE) nr. 1686/2005, astfel cum fusese înlocuit de articolul 3 din Regulamentul nr. 1193/2009 al Comisiei. (10) La 27 septembrie 2012, Curtea a declarat nevalid Regulamentul (CE) nr. 1193/2009 și a dispus că articolul 15 alineatul (1) litera (d) din Regulamentul (CE) nr. 1260/2001 trebuie să fie interpretat astfel: valoarea totală a restituirilor ar fi trebuit să includă totalul sumelor plătite cu scopul de a calcula pierderea medie estimată pe tona de produs[19]. (11) Prin urmare, cotizațiile ar trebui stabilite la un nivel adecvat. „Pierderea medie”, în sensul articolului 15 alineatul (1) litera (d) din Regulamentul (CE) nr. 1260/2001, ar trebui calculată prin împărțirea restituirilor efectuate la cantitățile exportate, indiferent dacă s-a efectuat sau nu o restituire, pentru exporturile definite în conformitate cu articolul 6 alineatul (5) din Regulamentul (CE) nr. 314/2002 al Comisiei din 20 februarie 2002 de stabilire a unor norme detaliate pentru aplicarea sistemului cotelor în sectorul zahărului[20]. „Excedentul exportabil”, în sensul articolului 15 alineatul (1) litera (c) din Regulamentul (CE) nr. 1260/2001, ar trebui să fie calculat, de asemenea, pe baza tuturor exporturilor, indiferent dacă s-a efectuat sau nu o restituire. (12) Dat fiind că la calcularea cotizațiilor pentru anul de comercializare 2001/2002 s-a utilizat aceeași metodă declarată eronată de către Curte, cotizațiile la producție și coeficientul pentru cotizația suplimentară pentru anul de comercializare 2001/2002 ar trebui de asemenea corectate în mod corespunzător. (13) Conform hotărârii Curții, cotizațiile corectate ar trebui să se aplice de la aceleași date ca cele care au fost declarate nevalide. (14) Ca urmare a calculării cotizațiilor pentru zahăr conform noii metode prezentate la considerentul 11, sumele pe care producătorii de zahăr trebuie să le plătească vânzătorilor de sfeclă în ceea ce privește diferența dintre valoarea maximă a cotizației de bază și valoarea cotizațiilor percepute pentru anii de comercializare 2002/2003, 2003/2004 și 2005/2006 ar trebui să fie stabilite de asemenea din nou, cu efect retroactiv. (15) Pentru anul de comercializare 2001/2002, pierderea totală constatată, recalculată conform metodei prezentate la considerentul 11, este de 14 123 937 EUR. Coeficientul menționat la articolul 16 alineatul (2) din Regulamentul (CE) nr. 1260/2001 ar trebui stabilit în mod corespunzător și aplicat pentru anul de comercializare respectiv. (16) Pentru anul de comercializare 2002/2003, în urma aplicării metodei prezentate la considerentul 11 rezultă un procentaj de 2% pentru cotizația de bază și de 16,371% pentru cotizația B, care ar trebui să fie aplicat pentru anul de comercializare respectiv, cu efect retroactiv. Pierderea globală recalculată este acoperită integral din veniturile provenite din cotizația la producția de bază și din cotizația B. Prin urmare, nu este necesar să se calculeze coeficientul suplimentar indicat la articolul 16 alineatul (2) din Regulamentul (CE) nr. 1260/2001 pentru anul de comercializare respectiv. (17) Pentru anul de comercializare 2002/2003, Regulamentul (CE) nr. 1440/2002 al Comisiei din 7 august 2002 de revizuire a valorii maxime a cotizației la producție B și de modificare a prețului minim al sfeclei de zahăr B în sectorul zahărului pentru anul de comercializare 2002/2003[21] stabilea valoarea maximă a cotizației B la 37,5% din prețul de intervenție pentru zahărul alb, în timp ce cotizația B revizuită în concordanță cu metoda prezentată la considerentul 11, aplicabilă pentru anul de comercializare în cauză, este de 16,371% din prețul de intervenție pentru zahărul alb. Din cauza diferenței, este necesar ca suma pe care producătorii de zahăr trebuie să o plătească vânzătorilor de sfeclă de zahăr să fie stabilită pe tona de sfeclă de zahăr de calitate standard pentru anul de comercializare respectiv, în conformitate cu articolul 18 alineatul (2) din Regulamentul (CE) nr. 1260/2001. (18) Pentru anul de comercializare 2003/2004, în urma aplicării noii metode de calcul prezentate la considerentul 11 rezultă un procentaj de 2% pentru cotizația de bază și de 17,259% pentru cotizația B. Pierderea globală recalculată este acoperită integral din veniturile provenite din cotizația la producția de bază și din cotizația B. Prin urmare, nu este necesar să se calculeze coeficientul suplimentar indicat la articolul 16 alineatul (2) din Regulamentul (CE) nr. 1260/2001 pentru anul de comercializare respectiv. (19) Pentru anul de comercializare 2003/2004, Regulamentul (CE) nr. 1440/2002 a stabilit valoarea maximă a cotizației B la 37,5% din prețul de intervenție pentru zahărul alb, în timp ce cotizația B revizuită conform metodei prezentate la considerentul 11, aplicabilă pentru anul de comercializare respectiv, este de 17,259% din prețul de intervenție pentru zahărul alb. Din cauza diferenței, este necesar ca suma pe care producătorii de zahăr trebuie să o plătească vânzătorilor de sfeclă de zahăr să fie stabilită pe tonă de sfeclă de zahăr de calitate standard pentru anul de comercializare respectiv, în conformitate cu articolul 18 alineatul (2) din Regulamentul (CE) nr. 1260/2001. (20) Pentru anul de comercializare 2004/2005, aplicarea metodei prezentate la considerentul 11 nu schimbă cotizația de bază și cotizația B. Pentru respectivul an de comercializare, pierderea totală constatată, calculată conform noii metode, se ridică la 57 648 788 EUR. Prin urmare, ar trebui să se calculeze coeficientul indicat la articolul 16 alineatul (2) din Regulamentul (CE) nr. 1260/2001. Conform hotărârii Curții menționate la considerentul 9, coeficientul ar trebui să fie uniform pentru statele membre ale Uniunii în componența acesteia de la 30 aprilie 2004 și pentru statele membre ale Uniunii în componența acesteia de la 1 mai 2004. (21) Pentru anul de comercializare 2005/2006, în urma aplicării metodei prezentate la considerentul 11 rezultă un procentaj de 1,2335% pentru cotizația de bază, fără să mai fie necesară calcularea unei cotizații B. Pierderea globală recalculată este acoperită integral din veniturile provenite din cotizația la producția de bază și, prin urmare, nu este necesar să se calculeze coeficientul suplimentar indicat la articolul 16 alineatul (2) din Regulamentul (CE) nr. 1260/2001 pentru anul de comercializare respectiv. (22) Pentru anul de comercializare 2005/2006, Regulamentul (CE) nr. 1296/2005 al Comisiei din 5 august 2005 de revizuire a valorii maxime a cotizației la producție B și de modificare a prețului minim al sfeclei de zahăr B în sectorul zahărului pentru anul de comercializare 2005/2006[22] stabilea valoarea maximă a cotizației B la 37,5% din prețul de intervenție pentru zahărul alb. Cotizația de bază, revizuită conform metodei prezentate la considerentul 11, aplicabilă pentru anul de comercializare în cauză, este de 1,2335% din prețul de intervenție pentru zahărul alb și, prin urmare, nu este necesară calcularea unei cotizații B. Din cauza diferențelor, este necesar să se stabilească sumele pe care producătorii de zahăr trebuie să le plătească vânzătorilor de sfeclă de zahăr pe tona de sfeclă de zahăr de calitate standard pentru anul de comercializare respectiv, în conformitate cu articolul 18 alineatul (2) din Regulamentul (CE) nr. 1260/2001. (23) Din motive de securitate juridică și în vederea asigurării unui tratament uniform pentru agenții economici vizați din diferite state membre, este necesar să se fixeze o dată comună de aplicare a cotizațiilor stabilite în prezentul regulament, în sensul articolului 2 alineatul (2) al doilea paragraf din Regulamentul (CE, Euratom) nr. 1150/2000 al Consiliului din 22 mai 2000 privind punerea în aplicare a Deciziei 2007/436/CE, Euratom referitoare la sistemul resurselor proprii ale Comunităților Europene[23]. ADOPTĂ PREZENTUL REGULAMENT: Articolul 1 1. Cotizațiile la producție pentru sectorul zahărului pentru anii de comercializare 2001/2002, 2002/2003, 2003/2004, 2004/2005 și 2005/2006 sunt stabilite la punctul 1 din anexă. 2. Coeficienții necesari pentru calcularea cotizației suplimentare pentru anii de comercializare 2001/2002 și 2004/2005 sunt stabiliți la punctul 2 din anexă. 3. Sumele pe care producătorii de zahăr trebuie să le plătească vânzătorilor de sfeclă de zahăr cu privire la cotizația A sau B pentru anii de comercializare 2002/2003, 2003/2004 și 2005/2006 sunt stabilite la punctul 3 din anexă. Articolul 2 Data de aplicare a cotizațiilor stabilite în prezentul regulament, menționată la articolul 2 alineatul (2) al doilea paragraf din Regulamentul (CE, Euratom) nr. 1150/2000, este cel târziu ultima zi a celei de-a patra luni care urmează datei intrării în vigoare a prezentului regulament. Articolul 3 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Articolul 1 alineatul (1) se aplică de la: – 16 octombrie 2002 pentru anul de comercializare 2001/2002, – 8 octombrie 2003 pentru anul de comercializare 2002/2003, – 15 octombrie 2003 pentru anul de comercializare 2003/2004, – 18 octombrie 2005 pentru anul de comercializare 2004/2005 și – 23 februarie 2007 pentru anul de comercializare 2005/2006. Articolul 1 alineatul (2) se aplică de la data de: – 16 octombrie 2002 pentru anul de comercializare 2001/2002 și – 18 octombrie 2005 pentru anul de comercializare 2004/2005. Articolul 1 alineatul (3) se aplică de la data de: – 8 octombrie 2003 pentru anul de comercializare 2002/2003, – 15 octombrie 2003 pentru anul de comercializare 2003/2004 și – 23 februarie 2007 pentru anul de comercializare 2005/2006. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu, Președintele ANEXĂ 1. Cotizațiile la producție pentru sectorul zahărului menționate la articolul 1 alineatul (1) || 2001/2002 || 2002/2003 || 2003/2004 || 2004/2005 || 2005/2006 (a) EUR pe tona de zahăr alb reprezentând cotizația la producția de bază pentru zahărul A și zahărul B || 12,638 || 12,638 || 12,638 || 12,638 || 7,794 (b) EUR pe tona de zahăr alb reprezentând cotizația B pentru zahărul B || 236,963 || 103,447 || 109,061 || 236,963 || - (c) EUR pe tona de substanță uscată reprezentând cotizația la producția de bază pentru izoglucoza A și izoglucoza B || 5,330 || 5,330 || 5,330 || 5,330 || 3,394 (d) EUR pe tona de substanță uscată reprezentând cotizația B pentru izoglucoza B || 99,424 || 46,017 || 48,261 || 99,424 || - (e) 12,638 EUR pe tona de substanță uscată, echivalent zahăr/izoglucoză, reprezentând cotizația la producția de bază pentru siropul de inulină A și siropul de inulină B || 12,638 || 12,638 || 12,638 || 12,638 || 7,794 (f) 236,963 EUR pe tona de substanță uscată, echivalent zahăr/izoglucoză, reprezentând cotizația B pentru siropul de inulină B || 236,963 || 103,447 || 109,061 || 236,963 || - 2. Coeficienții necesari pentru calcularea cotizației suplimentare, menționați la articolul 1 alineatul (2) Anul de comercializare 2001/2002: 0,01839 Anul de comercializare 2004/2005: 0,07294 3. Sumele pe care producătorii de zahăr trebuie să le plătească vânzătorilor de sfeclă pentru cotizațiile A sau B, menționate la articolul 1 alineatul (3) || 2002/2003 || 2003/2004 || 2005/2006 Preț complementar pentru sfecla de zahăr A* || || || 0,378 Preț complementar pentru sfecla de zahăr B* || 10,414 || 9,976 || 18,258 * Preț complementar pentru cotizația A sau B pe tona de sfeclă de zahăr de calitate standard (EUR). FIȘĂ FINANCIARĂ || FS/13/367494 6.2.2013.1 || DATA: 15.04.2013 1. || RUBRICA BUGETARĂ: A se vedea previziunile bugetare de mai jos. Articolul 1 1 (Cotizații și alte taxe prevăzute în cadrul organizării comune a piețelor în sectorul zahărului): 05 07 02 (Soluționarea litigiilor) || CREDITE: 123,4 milioane EUR 53,4 milioane EUR 2. || TITLU: REGULAMENT AL CONSILIULUI de stabilire, pentru anii de comercializare 2001/2002, 2002/2003, 2003/2004, 2004/2005 și 2005/2006, a cotizațiilor la producție pentru sectorul zahărului și de stabilire a sumelor pe care producătorii de zahăr trebuie să le plătească vânzătorilor de sfeclă de zahăr, având în vedere diferența dintre valoarea maximă a cotizațiilor și valoarea acestor cotizații care urmează a fi percepută pentru anii de comercializare 2002/2003, 2003/2004 și 2005/2006. 3. || TEMEIUL JURIDIC: Articolul 43 alineatul (3) din Tratatul privind funcționarea Uniunii Europene 4. || OBIECTIVE: La 27 septembrie 2012, Curtea de Justiție a pronunțat hotărârea în cauzele conexate C-113/10, C-147/10 și C-234/10 (hotărârea Jülich-II), prin care a anulat Regulamentul (CE) nr. 1193/2009 al Comisiei din 3 noiembrie 2009. Prezentul regulament are scopul de a stabili retroactiv cotizațiile la producția de zahăr pentru anii de comercializare 2001/2002-2005/2006, recalculate pe baza metodologiei clarificate de către Curte. 5. || IMPLICAȚIILE FINANCIARE || PERIOADĂ DE 12 LUNI (milioane EUR) || EXERCIȚIUL FINANCIAR CURENT 2013 (milioane EUR) || EXERCIȚIUL FINANCIAR URMĂTOR 2014 (milioane EUR) 5.0 || CHELTUIELI - IMPUTATE BUGETULUI UE (RESTITUIRI/INTERVENȚII) - AUTORITĂȚI NAȚIONALE - ALTELE || 53,4 milioane EUR || 53,4 milioane EUR || nu se aplică 5.1 || VENITURI - RESURSE PROPRII ALE UE (COTIZAȚII/TAXE VAMALE) – A se vedea observațiile. - NAȚIONALE || -214,1 milioane EUR || -214,1 milioane EUR || nu se aplică || || 2015 || 2016 || 2017 || 2018 5.0.1 || CHELTUIELI ESTIMATE || || || || 5.1.1 || VENITURI ESTIMATE || || || || 5.2 || METODĂ DE CALCUL: A se vedea observațiile 6.0 || POATE FI FINANȚAT PROIECTUL DIN CREDITELE INCLUSE ÎN CAPITOLUL RELEVANT DIN BUGETUL CURENT? || Nu 6.1 || POATE FI FINANȚAT PROIECTUL PRIN TRANSFER ÎNTRE CAPITOLELE BUGETULUI CURENT? || Da 6.2 || ESTE NECESAR UN BUGET SUPLIMENTAR? || Nu 6.3 || ESTE NECESAR SĂ SE INCLUDĂ CREDITE ÎN BUGETELE VIITOARE? || A se vedea observațiile. OBSERVAȚII: La 27 septembrie 2012, Curtea de Justiție a pronunțat hotărârea în cauzele conexate C-113/10, C-147/10 și C‑234/10 (hotărârea Jülich-II), prin care a anulat Regulamentul (CE) nr. 1193/2009 al Comisiei din 3 noiembrie 2009. Conform hotărârii Curții, Comisia a calculat în mai multe rânduri în mod eronat cotizațiile anuale stabilite pentru perioada în cauză. Curtea a decis că justițiabilii au dreptul la restituirea sumelor excedentare plătite în mod nejustificat cu titlu de cotizații la producție nevalide încasate de statele membre în perioada vizată și vărsate la bugetul Uniunii. Actul juridic de rectificare stabilește retroactiv cotizațiile la producția de zahăr pentru anii de comercializare 2001/2002-2005/2006, recalculate pe baza metodologiei clarificate de Curte. Conform hotărârii, restituirile către agenții economici trebuie să includă dobândă (conform normelor naționale și în concordanță cu principiul îmbogățirii fără justă cauză, UE trebuie să restituie statelor membre dobânzile compensatorii plătite). Suma totală care trebuie restituită statelor membre este următoarea: Resurse proprii - principal 295,5 milioane EUR - 10,0 milioane EUR (restituite deja în 2009) * 75% = 214,1 milioane EUR (cotizații după deducerea taxelor de colectare). Dobânda compensatorie Dobânda compensatorie solicitată nu este inclusă în sumele corespunzătoare resurselor proprii. Suma estimată menționată anterior este calculată pentru diferența integrală (100%) dintre cotizațiile anterioare și cele prezente. Ratele dobânzii vor fi stabilite de legislația internă, prin urmare suma finală nu poate fi determinată cu exactitate în acest moment. Ratele dobânzii utilizate pentru estimarea impactului financiar de 53,4 milioane EUR sunt cele publicate în următoarele regulamente: Regulamentul (CE) nr. 2012/2001; Regulamentul (CE) nr. 1852/2002; Regulamentul (CE) nr. 1842/2003; Regulamentul (CE) nr. 1751/2004; Regulamentul (CE) nr. 956/2005; Regulamentul (CE) nr. 1119/2005; Regulamentul (CE) nr. 1668/2005; Regulamentul (CE) nr. 1489/2006; Regulamentul (CE) nr. 981/2007; Regulamentul (CE) nr. 1190/2007; Regulamentul (CE) nr. 999/2008; Regulamentul (CE) nr. 1012/2009; Regulamentul (UE) nr. 974/2010; Regulamentul (UE) nr. 1036/2011; Regulamentul (UE) nr. 938/2012. Suma va fi plătită în cadrul rubricii bugetare 05 07 02. În cazul în care regulamentul nu este adoptat în timp util pentru ca plățile să poată fi efectuate în exercițiul bugetar 2013, va trebui inclusă o sumă în scrisoarea rectificativă pentru bugetul pe 2014. [1] JO L 178, 30.6.2001, p. 1. [2] JO L 278, 16.10.2002, p. 13. [3] JO L 254, 8.10.2003, p. 4. [4] JO L 316, 15.10.2004, p. 64. [5] JO L 271, 15.10.2005, p. 12. [6] JO L 51, 20.2.2007, p. 17. [7] JO L 50, 21.2.2002, p. 40. [8] JO L 254, 8.10.2003, p. 5. [9] JO L 316, 15.10.2004, p. 65. [10] JO L 51, 20.2.2007, p. 16. [11] JO L 58, 20.2.2006, p. 1. [12] JO L 299, 16.11.2007, p. 1. [13] Cauzele conexate C-5/06 și C-23/06-C-36/06, Rec., 2008, p. I-03231. [14] A se vedea referința de la nota de subsol 3. [15] A se vedea referința de la nota de subsol 4. [16] Ordinele din 6 octombrie 2008 în cauzele conexate C-175/07-C-184/07, Rec., 2008, p. I-00142, precum și în cauzele C-466/06, Rec., 2008, p. I-00140, și C-200/06, Rec., 2008, p. I-00137. [17] A se vedea referința de la nota de subsol 5. [18] JO L 321, 8.12.2009, p. 1. [19] Cauzele conexate C-113/10, C-147/10 și C-234/10, nepublicate încă. [20] JO L 50, 21.2.2002, p. 40. [21] JO L 212, 8.8.2002, p. 3. [22] JO L 205, 6.8.2005, p. 20. [23] JO L 130, 31.5.2000, p. 1.